**REGULAMENTUL DE ORDINE INTERIOARĂ AL “ASOCIAŢIEI PENTRU PROMOVAREA FOLCLORULUI ŞI TRADIŢIILOR SIBIU”**

**Art. 1 Dispoziţii generale**

Prezentul regulament de ordine interioară reglementează organizarea şi desfăşurarea activităţii interne în cadrul asociaţiei pentru promovarea folclorului şi tradiţiilor Sibiu.

Dispoziţiile sale sunt obligatorii atât pentru organele de conducere ale asociaţiei cât şi pentru membrii acesteia, pentru persoanele încadrate cu contract de muncă, pe baza de convenţii civile sau de colaboratori.

**Art.2 Calitatea de membru**

Conform art 12 din statut, persoanele care doresc să devină membri trebuie să completeze adeziunea şi să o trimită semnată în original, împreună cu o copie după buletin la secretarul asociaţiei.

Cererile de dobândire a calităţii de membru vor fi dezbătute de Adunarea Generală cu 70% din cei prezenţi.

Persoanelor acceptate li se va comunica decizia in cel mult 30 de zile de la înregistrarea cererii.

Împreună cu decizia se va transmite şi câte un exemplar al statutului si al regulamentului de ordine interioară.

Retragerea calităţii de membru se solicită în scris.

În urma unor abateri grave, Consiliul Director poate aproba, cel putin 2/3 din numărul membrilor prezenţi, excluderea unui membru , conform prevederilor art.12 din statut.

Conform statutului, asociaţia poate avea in componenţa sa, pe lângă membri activi, şi alte categorii de membri simpatizanţi, colaboratori voluntari şi personal angajat.

**Art.3 Cotizaţia**

Cotizaţia lunară a membrilor este de 150 lei, însă aceasta poate fi achitată anticipat şi trimestrial sau anual (se poate achita suma de 450 lei pentru următoarele 3 luni respectiv 1800 lei pentru următoarele 12 luni).

Plata se face până la data de 15 a lunii respective, **NUMAI**  prin bancă (fie prin virament dintr-un cont, fie depunere de numerar in contul asociaţiei). La trimiterea sumei, aceasta trebuie declarată explicit ca fiind cotizaţie şi precizată perioada pentru care se plăteşte (de ex.”cotizaţie asociaţia pentru promovarea folclorului şi tradiţiilor Sibiu - luna iulie). Orice sumă suplimentară este considerată donaţie şi trebuie depusă în cont printr-o noua operaţiune, separat faţă de cotizaţie.

Cotizaţia se plăteşte începând cu luna următoare aderării ca membru.

Neplata a 3 luni consecutiv duce la excluderea din asociaţie.

Membrii de onoare se exclud la plată.

**Art 4 Drepturile şi obligaţiile membrilor şi membrilor de onoare**

Conform art.13 din statut, membrii asociaţi ai asociaţiei au următoarele drepturi;

1. Să participe la activităţile organizate de asociaţie.
2. Să participe la Adunarea Generală
3. Să prezinte propuneri (de activităţi,proiecte) în cadrul Adunării Generale sau independent de aceasta
4. Să aleaga şi să fie aleşi in organele de conducere
5. Să utilizeze mijloacele de informare ale asociaţiei, precum şi să beneficieze de facilităţile puse la dispoziţie de aceasta în vederea atingerii obiectivelor
6. Să participe la schimburi/activităţi de cooperare interne si internaţionale , în domeniul de interes al asociaţiei, în calitate de reprezentanţi ai acesteia.

Membrii asociati ai asociaţiei au următoarele obligaţii;

1. Să respecte folclorul românesc şi tradiţiile
2. Să cunoască şi să respecte prevederile statutului asociaţiei şi hotărârile organelor de conducere
3. Să contribuie la eforturile asociaţiei de realizare a obiectivelor propuse
4. Să participe la activităţiile organizate ale asociaţiei
5. Să actioneze în vederea creşterii prestigiului asociaţiei
6. Să nu interprindă acţiuni care, prin natura lor, pot leza scopurile sau interesele asociaţiei
7. Să participe la schimburi/activităţi de cooperare interne si internaţionale în domeniul de interes al asociaţiei, în calitate de reprezentanţi ai acesteia
8. Să achite cotizaţia
9. Să întreţină în stare corespunzătoare echipamentul colectiv şi alte bunuri ale asociaţiei
10. Să înştiinţeze Consiliul Director imediat ce observă exsistenţa unor nereguli, abateri,greutăţi sau lipsuri de orice natură
11. Să intervină de urgenţă atunci când situaţia o impune, pentru evitarea producerii unui prejudiciu asupra asociaţiei.

**Art.5 Consiliul Director**

Consiliul Director este organul executiv/administrativ al asociaţiei şi este compus din Preşedinte, Vicepreşedinte şi Secretar.

Consiliul Director se întruneşte în şedinţa ordinară ori de câte ori este necesar. Consiliul Director este legal constituit în prezenţa a jumătate plus unu din membrii acestuia . Consiliul director poate lua hotărâri cu o majoritate simplă de voturi. Convocarea Consiliului Director se face , la iniţiativa Preşedintelui de către Secretarul Asociaţiei.

Consiliul Director este desemnat pe o durata de 1 an din rândul membrilor fondatori, ai membrilor asociaţi, şi ai membrilor de onoare.

Consiliul Director asigură punerea în executare a hotărârilor Adunării Generale. În exercitarea competenţei sale, Consiliul Director asigură;

1. Organizarea activitii asociaţiei
2. Pregătirea şi convocarea Adunării Generale a asociaţiei în condiţiile şi la termenele stabilite în Statut, precum şi aprobarea ordinei de zi.
3. Se ocupă de organizarea a 2 evenimente pe an
4. Întocmirea si prezentarea către Adunarea Generală a raportului anual de activitate, a bugetului de venituri şi cheltuieli, a situaţiei financiare anuale, a proiectului bugetului de venituri si cheltuieli şi a proiectului programelor asociaţiei
5. Încheierea actelor juridice în numele şi pe seama asociaţiei
6. Aprobarea organigramei asociaţiei
7. Aprobarea excluderii unui membru , la cererea celui în cauza sau în urma abaterilor grave menţionate la art. 12 din statut
8. Împuternicirea oricărei persoane, inclusiv persoane care nu au calitatea de membru al asociaţiei, în vederea încheierii de acte juridice în numele şi în seama asociaţiei sau în vederea îndeplinirii oricărei alte atribuţii prevăzute de Statut sau stabilite de Adunarea Generală
9. Administrarea patrimoniului asociaţiei
10. Îndeplinirea oricăror alte atribuţii stabilite de Adunarea Generală
11. Dizolvarea şi lichidarea asociaţiei sau a filialelor, precum şi stabilirea destinaţiei bunurilor ramase după lichidare

Consiliul Director primeşte propuneri de modificare a regulamentelor şi propuneri privind funcţionarea asociaţiei de la orice membru al asociaţiei.

În cazul în care unul dintre membrii Consiliului Director renunţă la funcţie acesta va desemna un succesor, care va fi aprobat de către ceilalţi membrii ai Adunării Generale.

Secretarul se alege anual în luna aprilie, secretarul anterior devenind vicepreşedinte, iar vicepreşedintele devine preşedinte.

În cazul în care un membru al asociaţiei sesizează vreo încălcare a atribuţilor sau vreun abuz din partea membrilor aleşi ai Consiliului Director, aceştia din urmă vor oferi explicaţii în cadrul Adunării Generale.

În cazul excluderii unui membru al Consiliului Director, ceilalţi membri vor propune un interimar pentru funcţia respectivă. În cazul excluderii tuturor membrilor ai Consiliului Director, se vor numi interimari pentru toate funcţiile şi se vor începe pregătirile pentru alegeri anticipate.

**Art.6 Membrii Consiliului Director**

*Preşedintele*

Preşedintele asociaţiei are următoarele atribuţii;

1. Reprezintă asociaţia în relaţii cu terţii
2. Coordonează şi controlează activitatea Consiliului Director
3. Prezidează Adunarea Generală
4. Aprobă efectuarea cheltuielilor din buget în vederea îndeplinirii scopului asociaţiei
5. Îndeplineşte orice alte atribuţii ce derivă din natura funcţiei pe care o deţine

În lipsa preşedintelui asociaţiei , vicepreşedintele exercită atribuţiile acestuia.

Preşedintele asociaţiei îşi poate delega funcţia oricărui membru al Consiliului Director, pe o perioadă limitată (de ex, pentru conducerea Adunării Generale).

*Vicepreşedintele*

Vicepreşedintele asociaţiei are următoarele atribuţii:

1. În lipsa preşedintelui asociaţiei, îl înlocuieşte pe acesta, îndeplinindu-i toate atribuţiile
2. Răspunde de problemele stabilite de Consiliul Director şi prezintă situaţia asociaţiei în cadrul şedinţelor Consiliului Director
3. Îndeplineşte orice alte atribuţii ce derivă din natura funcţiei pe care o deţine

*Secretarul General*

Secretarul General al asociaţiei are următoarele atribuţii

1. Coordonează, îndruma şi controlează structura administrativă a asociaţiei
2. Întocmeşte procesele-verbale ale şedinţelor Adunării Generale
3. Menţine registrul de corespondenţă
4. Urmăreşte ţinerea la zi a evidenţelor asociaţiei şi se îngrijeşte de menţinerea în bună ordine a actelor asociaţiei
5. Îndeplineşte orice alte atribuţii ce derivă din natura funcţiei pe care o deţine

Secretarul asociaţiei îşi poate delega funcţia oricărui membru al Consiliului Director sau al asociaţiei, pe o perioadă limitată

În activitatea de organizare a alegerilor, pentru asigurarea transparenţei, secretarul va beneficia de sprijinul unui număr de cel puţin 2 membrii ai asociaţiei, propuşi de către preşedinte si vicepreşedinte. Activitatea este voluntară, neconstituind o obligativitate pentru membrii asociaţiei.

**Art.7 Cenzorul**

Conform art. 14 din Statut, organul de control al asociaţiei este cenzorul.

Cenzorul supraveghează activităţile financiare ale asociaţiei (activitatea de control a gestiunii patrimoniului şi activitatea economico-financiară).

Cenzorul poate solicita explicaţii pentru orice activitate financiară a asociaţiei, persoanei sau organelor care s-au ocupat cu respectiva activitate. Persoana în cauză este obligată să-i asigure accesul la documentele solicitate.

**Art. 8 Adunarea Generală**

Conform art. 14 din Statut, organul de conducere a asociaţiei este Adunarea Generală, alcătuită din totalitatea membrilor.

Adunarea Generală se întruneşte o data pe an în şedinţa ordinară şi în şedinţele extraordinare ori de câte ori este nevoie. Adunarea Generală este legal constituită în prezenţa a jumătate plus unu din membrii asociaţiei.

Adunarea Generală ordinară se convoacă de către Consiliul Director sau de cel putin 1/3 din numărul asociaţilor, cu cel putin o săptămână înaintea întrunirii, prin înştiinţări scrise (inclusiv e-mail) sau telefonice. Adnarea Generală extraordinară se convoacă de către Consiliul Director sau de cel puţin ½ din numărul asociaţilor, cu cel puţin o săptămână înaintea întrunirii prin înştiinţări scrise(inclusiv e-mail) sau telefonice.

Ordinea de zi se adoptă la începutul şedinţei, la propunerile membrilor asociaţiei, prezentate cu cel putin 5 zile înaintea şedinţei sau la propunerea membrilor Consiliului Director

**Art. 9 Materialele Asociaţiei**

Materialele, echipamentele şi alte bunuri ale asociaţiei pot fi folosite numai de către membrii asociaţiei, persoanele încadrate cu contract de muncă sau de către membrii altor asociaţii smilare, în cadrul unor activităţi de colaborare.

Bunurile pot fi folosite şi pentru nevoi personale ale membrilor asociaţiei fără ca aceştia să obţină vreun profit din activităţile desfăşurate, dar numai cu aprobarea Consiliului Direcor.

Consiliul Director va desemna o persoană care să aibă grijă şi care să gestioneze bunurile asociaţiei.

Toţi membrii sunt obligaţi să întreţină materialele care le-au fost încredinţate. În cazul distrugerii voite sau a pierderii voite sau a pierderii din neatenţie, acestea le pot fi imputate, după o analiză si o hotărâre a Consiliului Director.

**Art.10 Recompense şi sancţiuni**

Consiliul Director poate stabili acordarea de recompense membrilor care au o activitate cu rezultate deosebite (diplome,medalii,bunuri etc)

Membrilor asociaţiei care încalcă prevederile regulamentului de ordine interioară ale statutului, normele de comportare civilizată în timpul activităţilor desfăşurate ori care prin activitatea lor aduc daune , de orice fel, asociaţiei, li se aplică una din următoarele sancţiuni:

1. Avertisment
2. Excludere din asociaţie

Excluderea se realizează conform prevederilor statutului

**Art.11 Dispoziţii finale**

Prezentul regulament de ordine interioară intră în vigoare la data adoptării sale de către Consiliul Director şi este obligatoriu pentru toţi membrii asociaţiei, pentru persoanele încadrate cu contract de munca, convenţii civile şi colaboratori.

Prezentul regulament poate fi modificat la propunerea Consiliului Director sau a Adunării Generale. Modificările vor fi aduse la cunoştinţă tuturor persoanelor interesate în cel mult doua săptămâni de la adoptarea acestora.